Говор на обележавању 5 година од оснивања Центра за стручно усавршавање у Шапцу

7.12.2015. ЦСУ-Шабац

**Поштовани Градоначелниче, господине Ђорђевићу, Директоре, уважени гости и пријатељи науке и знања, добро нам дошли.**

 На данашњи дан 7. децембра, 1900 године господин Макс Планк је у својој кући у Берлину открио закон зрачења апсолутно црног тела који је био кључан за развој квантне механике, 1971, године, совјетска васионска капсула почела је да шаље радио и телевизијске сигнале са Марса, док је 1995 сонда са америчког васионског брода „Галилеј“ ушла у атмосферу Јупитера и читавих 75 минута слала податке пре него што се распала и наравно на данашњи дан пре 5 година, 7.12. отворен је Центар за стручно усавршавање запослених у образовању.

 Данашњи дан је свакако бременит научним немачко-америчко-руским догађајима, али за наш град и просветне раднике запослене у њему, свакако је најзначајнији последњи датум. Верујем да је данас привилегија и част бити овде и говорити пред уваженим скупом. Када сам погледала однос снага супротних полова на данашњем обраћању беше однос као копна и воде на планети Земљи, као однос воде и других једињења у нашем организму, а то је 3:1 у корист јачег пола односно дечака како би рекли моји ученици. Па ипак, задовољство је као сараднике и саговорнике имати господу која су зборила пре мене, али ни проценат копна у овој причи чини ми се није занемарљив. Моја мисија је да вам кажем зашто је Парк науке постао аутентичан и свакако уникатан део Центра за стручно усавршавање , али и препознатљива тачка у нашој земљи, па могу слободно рећи и шире. Као један од аутора Парка, не мислим да у овом свечаном тренутку причам какве смо тешкоће и различитости у ставовима, размишљањима и извођењу Парка имали. Пре 4 године имали смо једну инсталацију Глобус-ДИНГ на отвореном, пре 3 године, едукативну фонтану, а од прошле године Парк науке у Шапцу краси 26 нових инсталација које дају могућност како наставницима тако и ученицима да усвајају науку на неки нови начин. Постојањем Парка, доказујемо да се може радити и мислити у истом правцу и смеру заиста ВЕКТОРСКИ! Парк науке је постао чињеница у нашем животу, животу наше деце и нашег града. Од пре месец дана, Парк науке је и у званичној понуди Туристичке организације Шапца. Сваке године, полако али сигурно померамо се по један корак напред. Пре кратког времена обновили смо и почели на нови начин да остварујемо сарадњу са Центром за промоцију науке у Београду, свакако једне од најзначајнијих институција за нашу децу поред њиховог формалног образовања. Данас је Парк науке препознатљива тачка на Туристичкој мапи града и Србије. Он инспирише и даје идеје и другим градовима и Центрима да негују подстицајну средину за учење, мотивише ученике и наставнике да активно мисле и промишљају. Идеја и концепција Парка науке је добила престижну повељу „Миша Анастасијевић“ био презентован на Међународном Конгресу физичара, на Међународној конференцији „О унапређењу предметних дидактика“, презентован је кроз низ радова и радионица на републичким семинарима физичара, Савеза учитеља постао је међународно признат кроз стручне радове. Наша идеја је да се Парк науке развија у три правца, ПРВО да постане место активне и нтерактивне наставе на свим нивоима образовања у нашем граду ДРУГО да постане место које ће инспирисати друге центре да оформе своју подстицајну околину, своје Паркове и вртове знања и ТРЕЋЕ, да буде подсетник код породичног усвајања знања и учења,. Посебно смо поносни што се наше идеје шире и умножавају у још два регионална центра за стручно усавршавање у Чачку и Кикинди. Поносни смо и што смо били пионири у својим идејама и извођењима инсталација у Србији. Радо делимо своја знања и искуства јер у образовању је најбитиније ширење добрих идеја.

 Желимо да школе следе наше идеје у смислу реализације основне намене оваквих површина коју промовише и шири проф др Мирјана Поповић Божић да школска дворишта постану проширене школске лабораторије на отвореном. Још много значајног посла има у нашем Парку: жеља нам је да паметно поплочамо наше стазице у Парку (за то смо већ добили неке сјајне сугестије господина Немање Ђорђевића) да направимо Планетаријум нашој деци, будући да је астрономија потпуно скрајнута у образовању, и да сигурним кораком освојимо наредну годину, годину Николе Тесле. Да у Теслиној улици кренемо у сусрет Тесли...

На целом путу пуном кривина и препрека нисмо имали значајнијих кочница, осим оних финансијских, а чиме немате кочнице у нашој земљи то већ значи ПОДРШКУ.

И за крај мог обраћања упутићу вам реченицу коју често говорим својим цењеним ученицима, **„Ако сте сазидали куле у ваздуху, ваш посао није био узалудан ако им накнадно, подигнете солидне темеље“.**

Верујем да је рецепт за испуњење снова на почетку, машта и некада снови заиста постану стварност. Честитам Центру 5. рођендан и желим му да још убедљивије, срчаније и чвршће корача кроз свет образовања.

Хвала Вам!

*Мр Татјана Марковић Топаловић, наставник физике у Медицинској школи у Шапцу*